## **Particularitățile**

**privind elaborarea şi prezentarea de către autorităţile**

**publice centrale a propunerilor la proiectul bugetului de stat**

**pentru anul 2017 şi estimărilor pentru anii 2018-2019**

**I. Dispoziţii generale**

1. Prezenta circulară este elaborată conform prevederilor art.50 al Legii finanțelor publice și responsabilității bugetar-fiscale nr.181 din 25 iulie 2014, cu scopul de a ghida autoritățile publice centrale (în continuare - APC) în procesul de elaborare şi prezentare a propunerilor de buget pentru anul 2017 şi estimărilor pentru anii 2018-2019.

2. Propunerile la proiectul bugetului de stat pe anul 2017 și estimările pentru anii 2018-2019 se vor elabora şi prezenta:

- conform Clasificației bugetare, aprobate prin Ordinul ministrului finanţelor nr.208 din 24 decembrie 2015 (cu modificările și completările ulterioare), care poate fi accesată pe pagina oficială a Ministerului Finanțelor la adresa: [*http://mf.gov.md/actnorm/budget/clasificbudget*](http://mf.gov.md/actnorm/budget/clasificbudget)*;*

- în baza Setului metodologic privind elaborarea, aprobarea și modificarea bugetului (în continuare - Setul metodologic), aprobat prin Ordinul ministrului finanţelor nr.209 din 24 decembrie 2015, care poate fi accesat pe pagina oficială a Ministerului Finanțelor la adresa: [*http://mf.gov.md/about/instrmfp/legislnorm*](http://mf.gov.md/about/instrmfp/legislnorm);

- în cadrul sistemului informaţional de management financiar (în continuare - SIMF). La necesitate manualele utilizatorului SIMF pot fi accesate pe pagina oficială a Ministerului Finanțelor la adresa: [*http://mf.gov.md/about/instrmfp/legislnorm*](http://mf.gov.md/about/instrmfp/legislnorm).

**II. Prognoza principalilor indicatori macroeconomici**

3. La elaborarea propunerilor de buget, APC se vor conduce de prognoza principalilor indicatori macroeconomici, care se conțin în *anexa nr.1* la prezenta circulară.

**III. Sumarul priorităţilor de politici**

4. Luînd în considerare continuarea procesului de consolidare fiscală şi susţinerea reformelor structurale demarate, către autorităţile şi instituţiile bugetare – beneficiare de alocaţii se impun următoarele cerinţe:

* să asigure prioritar implementarea măsurilor de politici din documentele strategice naţionale şi sectoriale, inclusiv acordurile semnate/ratificate cu partenerii de dezvoltare;
* să sporească calitatea propunerilor de buget prin îmbunătăţirea procedurilor de analiză şi estimare obiectivă a impactului financiar a politicii publice;
* să îmbunătăţească eficienţa şi eficacitatea utilizării resurselor prin focusarea pe rezultate şi analiza progresului în raport cuobiectivele stabilite;
* să-şi asume responsabilitate pentru sporirea calităţii serviciilor publice prestate;
* să asigure un control strict asupra angajărilor de personal, pentru a evita angajamente viitoare fără acoperire cu resurse;
* să identifice măsuri concrete de optimizare a cheltuielilor publice;
* să implementeze procese de planificare şi management al investiţiilor publice în vederea ameliorării eficienţei cheltuielilor capitale publice.

5. La estimarea cheltuielilor pentru proiectul de buget pe anul 2017 şi următorii doi ani, APC urmează să se conducă de:

- actele normative şi legislative, strategiile şi programele care reglementează activitatea APC, ramurii (domeniului) respective;

- actele legislative şi normative care reglementează aspectele privind remunerarea muncii în sectorul bugetar (cu modificările şi completările ulterioare);

- angajamente contractuale de cheltuieli asumate în anii precedenţi, cu impact financiar pentru anii de prognoză, inclusiv cu partenerii de dezvoltare în cadrul proiectelor finanţate din surse externe, etc.;

- performanţa atinsă şi evoluţia reformelor demarate în domeniu;

- cadrul normativ care reglementează prestarea serviciilor contra plată, precum şi veniturile cu destinaţie, colectate de autoritatea/instituţia bugetară.

6. La elaborarea propunerilor de buget pentru anul 2017 şi estimărilor pentru anii 2018-2019 la compartimentul *„Cheltuieli de personal”,* urmează să se ţină cont de

condițiile de salarizare în vigoare pentru anul 2016, fără a estima majorări salariale suplimentare la cele aprobate în anul 2016 luînd în considerație ajustările și reformele structurale pe domeniile respective.

Ajustările și impactul reformelor structurale, care implică majorarea/diminuarea numărului de unități sau a cheltuielilor de personal, care sînt la etapa de proiect, se vor prezenta separat, cu anexarea calculelor corespunzătoare. Actele legislative şi normative care reglementează aspectele ce ţin de remunerarea muncii în sectorul bugetar, se conţin în *anexa nr.2* la prezenta circulară.

La estimarea limitelor pentru cheltuielile de personal pentru anii 2017-2019 a fost aplicată optimizarea cu 1% a volumului acestora, avînd în vedere existența funcțiilor vacante pe parcursul anului 2016.

Totodată, ulterior se va examina posibilitatea implementării pe termen mediu a politicilor de majorări salariale prevăzute de legislație.

6.1. Propunerile de buget la compartimentul „Cheltuieli de personal” vor include și plățile reflectate conform clasificației economice la articolul „211300 Alte plăți bănești ale angajaților”, cu calcule detaliate și specificarea temeiului juridic pentru aceste plăți.

6.2. Planificarea cheltuielilor de personal pentru funcțiile încadrate se efectuează reieșind din drepturile persoanelor real angajate (vechimea în muncă, grad/categoria de calificare, treapta de salarizare, grad didactic etc.). Planificarea pentru funcțiile vacante urmează să fie efectuată reieșind din indicatorii medii prevăzuți de legislația în vigoare pentru funcțiile respective. Calcularea, de către instituții, a cheltuielilor de personal pentru anul 2017 se va efectua în conformitate cu tabelele nr.1-34, plasate pe pagina oficială a Ministerului Finanțelor la adresa: [www.mf.gov.md/actnorm/budget/notenormmetod](http://www.mf.gov.md/actnorm/budget/notenormmetod), care se vor prezenta obligatoriu, concomitent cu propunerile de buget. Aceste tabele se vor utiliza și la argumentarea ajustărilor care implică majorarea numărului de unități și a cheltuielilor de personal.

6.3. Propunerile la cheltuieli de personal pentru anii 2017- 2019, generalizate la nivel de activitate, se vor prezenta de către APC Ministerului Finanţelor în versiune electronică (Microsoft EXCEL) și pe suport de hîrtie, în conformitate cu formularul nr.1 la prezenta circulară și notele de completare a acestuia.

6.4. La estimarea cheltuielilor pentru *contribuţiile de asigurări sociale de stat obligatorii* se va menţine şi pentru anii 2017-2019 cuantumul de 23%.

6.5. *Cota primelor de asigurare obligatorie de asistenţă medicală* aplicată la cheltuielile de remunerare a muncii, va fi menţinută şi pentru anii 2017-2019 în cuantum de 4,5%.

7. Cheltuielile pentru *bunuri şi servicii* se vor estima ţinînd cont de tarifele/normele curente cu indexarea la indicele prețurilor de consum, precum şi de necesitatea aplicării unui regim strict de economie, un accent deosebit fiind pus pe îmbunătăţirea procedurilor de achiziţii publice.

8. La elaborarea propunerilor de cheltuieli pentru *investiţii capitale*, autorităţile publice urmează să se conducă de prevederile art.40 al Legii finanțelor publice și responsabilității bugetar-fiscale nr.181 din 25 iulie 2014, Hotărîrii Guvernului nr.1029 din 19 decembrie 2013 ”Cu privire la investițiile capitale publice”, precum şi Setului metodologic, sub-capitolul 4.7 ”Particularități specifice planificării investițiilor capitale”.

8.1. Pentru anii 2017-2019, se menţine cerinţa, că la selectarea și prezentarea propunerilor de proiecte (obiective) de investiții capitale, APC vor asigura concentrarea resurselor financiare pentru finalizarea şi darea în exploatare a obiectivelor tranzitorii, precum și continuarea lucrărilor la obiectivele cu un grad înalt de finalizare.

8.2. În cazul înaintării propunerilor de buget pe anul 2017 pentru proiecte noi de investiţii capitale, APC urmează să acorde o atenție deosebită respectării procedurii de pregătire a acestora pentru includere în buget (identificarea proiectului și evaluarea preliminară; pregătirea documentației de proiect), conform Instrucţiunii privind managementul proiectelor de investiţii capitale, aprobate prin Ordinul ministrului finanțelor nr. 185 din 03 noiembrie 2015.

8.3. Propunerile APC privind repartizarea alocațiilor pentru finanțarea investiţiilor capitale în anii 2017-2019 pentru: a) proiecte în curs de execuție şi b) proiecte noi, se vor prezenta în versiune electronică (Microsoft EXCEL) și pe suport de hîrtie, respectiv, conform *formularelor 2 şi 3* la prezenta circulară.

Totodată, proiectele noi incluse în formularul nr.3 cu cost estimativ:

a) pînă la 5 mil.lei urmează să fie însoțite cu formularul din anexa nr.1 la Regulamentul cu privire la proiectele de investiții capitale publice, aprobat prin Hotărîrea Guvernului nr.1029 din 19 decembrie 2013, iar

b) mai mare de 5 mil. lei - cu formularele din anexele nr.1 și nr.2 la Regulamentul susmenționat.

9. La estimarea cheltuielilor pentru *reparații capitale*, APC vor asigura concentrarea resurselor financiare pentru finalizarea şi darea în exploatare a obiectivelor tranzitorii, precum și continuarea lucrărilor la obiectivele cu grad înalt de finalizare.

**IV. Limitele de resurse şi cheltuieli de la bugetul de stat pe sectoare și pe APC**

10. Limitele de cheltuieli pe sectoare se prezintă în *anexa nr.3* la prezenta circulară.

10.1. Limitele de cheltuieli pe sectoare pe anii 2017-2019 au fost elaborate avînd la bază bugetul aprobat pe anul 2016, prognoza cadrului macrobugetar pe termen mediu şi ţinînd cont de următorii factori:

1. costul revizuit al angajamentelor curente (care rezultă din evoluţia indicatorilor macroeconomici, inclusiv indexarea cheltuielilor la indicele prețurilor de consum, factori demografici şi alţi factori de natură tehnică);
2. finanţarea măsurilor prioritare, conform documentelor de politici naţionale şi sectoriale, precum şi acordurilor încheiate cu partenerii de dezvoltare;

11. Limitele de cheltuieli pe sectoare (recurente şi investiţii capitale) elaborate, au fost repartizate pe APC, concomitent fiind distribuite şi resursele: generale şi colectate (dintre care venituri speciale) inclusiv proiecte finanțate din surse externe), conform *anexei nr.4* la prezenta circulară.

12. Limitele stabilite pentru APC, conform Clasificaţiei funcţionale la nivel de subgrupă (F3), reprezintă sume maxime de alocaţii, care nu pot fi depăşite.

**V. Particularităţi specifice de estimare a relaţiilor interbugetare**

13. Procedurile de estimare a volumului transferurilor de la bugetul de stat către bugetul asigurărilor sociale de stat și fondurile asigurării obligatorii de asistenţă medicală se expun în particularitățile specifice pentru grupele respective: ”Ocrotirea sănătății” și ”Protecție socială”, iar a transferurilor cu destinaţie specială către bugetele locale – în Circulara privind elaborarea proiectelor bugetelor locale pentru anul 2017 și a estimărilor pe anii 2018-2019, care poate fi accesată pe pagina oficială a Ministerului Finanțelor la adresa: [*http://www.mf.gov.md/actnorm/budget/notenormmetod*](http://www.mf.gov.md/actnorm/budget/notenormmetod)*.*

**VI. Particularităţi specifice şi cerinţe adiţionale**

14. Particularitățile specifice ramurilor (domeniilor) sînt expuse în circulare separate și se distribuie autorităților publice centrale, după apartenență.

15. În baza prevederilor art.21-23 și art.50 alin.(3) ale Legii finanțelor publice și responsabilității bugetar-fiscale nr.181 din 25 iulie 2014 și prezentei circulare, APC urmează să organizeze procesul de elaborare a propunerilor de buget şi emit circularele corespunzătoare adresate instituţiilor bugetare subordonate, luînd în considerare prevederile Setului metodologic: sub-capitolul 7.3 „Elaborarea propunerilor/ proiectelor de buget” şi capitolul XIII „Îndrumar privind organizarea procesului de planificare bugetară în cadrul APC”.

16. La formularea programelor, scopurilor, obiectivelor şi indicatorilor de performanţă, autorităţile/instituţiile bugetare se vor conduce de prevederile capitolului XI „Metodologia bugetării pe programe”, iar pentru estimarea costurilor – capitolul XII „Îndrumar privind estimarea costurilor” din Setul metodologic.

16.1. După necesitate, poate fi consultat şi setul de materiale privind instruirea APC în domeniul bugetării bazate pe performanţă, oferită de Ministerul Finanţelor în anul 2013, precum şi Documentul cu exemple bune şi rele de stabilire a scopurilor, obiectivelor şi indicatorilor de performanţă.

Materialele respective pot fi accesate pe pagina oficială a Ministerului Finanțelor: [*http://www.mf.gov.md/about/instrmfp/progr/bugperf/insrform/materinstr/apl*](http://www.mf.gov.md/about/instrmfp/progr/bugperf/insrform/materinstr/apl)*.*

17. Similar anului 2016, ***toate activităţile de planificare*** a bugetului pe anul 2017 şi estimărilor pe anii 2018-2019, ***vor derula în SIMF*** (modulul de elaborare a bugetului). În acest context, în SIMF este lansat ***„Ciclul de planificare bugetară 2017-2019”***, în cadrul căruia, APC urmează să prezinte propunerile respective de buget.

18. Propunerea de buget se întocmeşte şi se prezintă de către APC, conform prevederilor Setului metodologic, sub-capitolul 7.3 „Elaborarea propunerilor/ proiectelor de buget”, în format unic, care este parametrizat în SIMF şi nu poate fi modificat.

19. Luînd în considerare, că anul 2017 este al 2-ea an de implementare a SIMF (cu aplicarea Clasificației bugetare noi) propunerile de buget pentru anii 2017-2019, întocmite în SIMF, nu vor conține informaţia privind indicatorii realizaţi în anii 2014-2015.

20. Propunerile de buget pe anii 2017-2019, generalizate la nivel de APC, se vor prezenta Ministerului Finanţelor în versiune electronică (Microsoft EXCEL) și pe suport de hîrtie, semnate de către conducătorul autorităţii publice, şeful subdiviziunii responsabile de planificarea bugetului şi şeful subdiviziunii responsabile de politici, conform *formularului nr.4* la prezenta circulară.

21. Fluxul activităților de pregătire a propunerilor de buget în SIMF (modulul de elaborare a bugetului), din punct de vedere cronologic și al organizării procesului, este următorul:

1. APC, pentru fiecare subprogram care urmează a fi utilizat la elaborarea propunerii de buget, completează informația referitoare la: scop, obiective și descriere narativă, întocmește lista indicatorilor de performanță, care ulterior va fi utilizată de către instituțiile bugetare pentru completarea valorilor acestora, ca parte a propunerii de buget. Tot în cadrul acestei activități, APC completează valoarea indicatorilor de rezultat, care vor fi disponibili instituțiilor din subordine doar pentru informare. Această activitate, din punct de vedere al rolului în SIMF, nu este disponibilă autorităților bugetare intermediare (Org1i) subordonate APC, motiv din care urmează a fi realizată exclusiv de către APC;
2. APC stabilește limitele de resurse și cheltuieli pentru fiecare instituție bugetară subordonată, în conformitate cu structura definită: 1) la resurse: colectate și generale; 2) la cheltuieli: recurente și investiții. Limitele stabilite de către APC autorităților/instituțiilor bugetare din subordine nu pot depăși limitele totale stabilite APC la nivelul Clasificației funcționale (F3). Aceeași activitate de stabilire a limitelor pentru instituțiile din subordine este desfășurată și de către autoritatea bugetară intermediară (Org1i), subordonată APC;
3. Instituția bugetară, în conformitate cu limitele stabilite și cu lista indicatorilor de performanță predefinită de către autoritatea ierarhic superioară, completează propunerea de buget care cuprinde partea financiară și partea nefinanciară – valorile indicatorilor de performanță din lista respectivă. După finalizare, transmite propunerea de buget la autoritatea ierarhic superioară;
4. Autoritatea ierarhic superioară (APC și/sau autoritate intermediară) examinează propunerile de buget transmise de instituțiile din subordine și, în funcție de rezultatul examinării, aprobă sau respinge o propunere de buget care nu întrunește cerințele stabilite instituției bugetare respective (metodologice, de performanță, tehnice etc.). După corectare, instituția bugetară vizată retransmite propunerea de buget autorității ierarhic superioare – acest proces fiind disponibil pentru un număr nelimitat de iterații. Din moment ce toate propunerile de buget sunt conforme cerințelor, APC efectuează aprobarea acestora, care cuprinde atît partea financiară, cît și nefinanciară;
5. După aprobare, autoritatea ierarhic superioară (APC și/sau autoritatea intermediară) însumează (agreghează) propunerile de buget ale instituțiilor din subordine. Declanșînd funcționalitatea dată, sistemul (SIMF) adună toate propunerile de buget transmise și aprobate ale instituțiilor din subordine, într-o singură propunere de buget pe care autoritatea ierarhic superioară o va utiliza la formularea propriei sale propuneri de buget. Însumarea (agregarea) propunerilor de buget ale instituțiilor din subordine cuprinde ambele parți ale acestora: partea financiară și partea nefinanciară – indicatorii de performanță;
6. APC și/sau autoritatea intermediară, în baza însumării (agregării) propunerilor de buget ale instituțiilor din subordine (transmise și aprobate), elaborează propria propunere de buget. În acest sens, se ajustează valorile agregate ale propunerii de buget atît în partea ce ține de resurse și cheltuieli, cît și performanța subprogramelor – indicatorii de performanță. După finalizare, propunerea de buget a APC se transmite pentru examinare la Ministerul Finanțelor.

22. În cazul, în care APC identifică necesitatea de a modifica sau completa clasificaţia programelor/ subprogramelor, acestea vor înainta propunerile respective Ministerului Finanţelor, de regulă, anterior prezentării propunerilor de buget, pentru a asigura actualizarea clasificaţiei programelor, ca precondiţie pentru elaborarea propunerii de buget.

23. Odată cu elaborarea propunerilor de buget, APC de specialitate urmează să organizeze concomitent procesul de elaborare/ actualizare a strategiilor sectoriale de cheltuieli pe anii 2017-2019. Acestea vor fi elaborate în conformitate cu sub-capitolul 4.1 și capitolul VI din Setul metodologic, precum și ținînd cont de limitele de cheltuieli pe sectoare, prezentate în anexa nr.3 la prezenta circulară.

23.1. Strategiile sectoriale de cheltuieli pe anii 2017-2019 se vor prezenta Ministerului Finanțelor spre consultare, concomitent cu prezentarea propunerilor de buget.

23.2. Ulterior, în conformitate cu principiul transparenței bugetare, reglementat la art.12 și în temeiul art.21 alin.(1) lit.h) din Legea finanțelor publice și responsabilității bugetar-fiscale nr.181 din 25 iulie 2014, APC de specialitate urmează să asigure publicarea strategiilor sectoriale de cheltuieli pe paginile web ale acestora.

24. La prezenta circulară se anexează:

* Anexa nr.1 „Prognoza indicatorilor macroeconomici pentru anii 2016-2019”
* Anexa nr.2 ”Lista actelor legislative şi normative care reglementează remunerarea muncii în sectorul bugetar”
* Anexa nr.3 ”Limitele de cheltuieli pe sectoare pe anii 2017-2019”
* Anexa nr.4 „Limitele de resurse și cheltuieli de la bugetul de stat pe APC pe anii 2017-2019”

Propunerile de buget pentru anul 2017 şi estimările pe anii 2018-2019 ale APC vor include următoarele formulare:

* Formularul nr.1 „Informație privind cheltuielile de personal pe APC pe anii 2017-2019”, inclusiv tabelele nr.1-34
* Formularul nr.2 ”Propuneri privind repartizarea alocațiilor pentru finanțarea investiţiilor capitale de la bugetul de stat pe anul 2017 și estimări pe anii 2018-2019”
* Formularul nr.3 ”Propuneri de proiecte noi de investiții capitale pentru finanțare de la bugetul de stat pe anul 2017 și estimări pe anii 2018-2019”
* Formularul nr.4 ”Propuneri de buget pentru anul 2017 şi estimări pe anii 2018-2019”

25. Prezenta circulară este disponibilă pe pagina oficială a Ministerului Finanţelor la adresa: *http://www.mf.gov.md/actnorm/budget/notenormmetod.*

26. În caz de necesitate, Ministerul Finanţelor este disponibil să acorde asistenţă metodologică suplimentară la elaborarea propunerilor de buget.

*Informaţii suplimentare pot fi obţinute, referitor la:*

*venituri - tel. 022 26 26 28*

*cheltuieli (informaţie de ordin general) - tel. 022 26 26 30; 022 26 26 10*

*cheltuieli de personal - tel. 022 26 27 49; 022 26 29 07; irina.bors@mf.gov.md*

*investiții capitale - tel. 022 26 26 78; 022 26 26 73; angela.dvornic@mf.gov.md*

*particularităţi specifice ramurilor - în direcţiile finanţelor de ramură.*

*suport SIMF – tel 022 26 28 51; 022 26 28 52; 022 26 28 65.*